Tirsdag aften forsøgte en bilist at passere busslusen på Bornholmsgade i Aalborg med det resultat, at bilen endte i busgraven. Og for at gøre ondt værre, skulle en bus på samme tidspunkt også igennem. Chaufføren valgte at tage den modsatte sluse, men ramte forkert, og dermed sad også bussen fast nede i graven. - Bussen er ikke i rute, så derfor var der ikke nogen passagerer med, da uheldet skete, fortæller Mette Henriksen, chef for kunder og salg hos Nordjyllands Trafikselskab. Hun fortæller desuden, at slusen er åbnet igen, da bilen er kommet op af graven. - Der har ikke været nogen driftmæssige forstyrrelser, da vognmanden (der førte bussen, red.) dirigerede de andre busser uden. Og nu er der ringet efter en kran til at få bussen hevet op også, fortæller Mette Henriksen.

Referat:
Tirsdag aften kørte både en personbil og en bus i "graven" på Bornholmsgade i Aalborg.